CELEX: 
Language: hu
Date: 2021-05-06 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a 648/2012/EU európai parlamenti és tanácsi rendelet 89. cikke (1) bekezdésének első albekezdésében említett átmeneti időszak meghosszabbításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A tőzsdén kívüli származtatott ügyletekről, a központi szerződő felekről és a kereskedési adattárakról szóló 648/2012/EU rendelet (a továbbiakban: EMIR) átmeneti mentességet ír elő a központi elszámolási kötelezettség alól a bizonyos kritériumokat teljesítő nyugdíjkonstrukció-rendszerek számára. Az EMIR 89. cikkének (1) bekezdésében meghatározott átmeneti időszak több időt biztosít a központi szerződő felek, a nyugdíjkonstrukció-rendszerek és a klíringtagok számára ahhoz, hogy életképes technikai megoldásokat dolgozzanak ki a központi szerződő felek változó készpénzletétre vonatkozó lehívásainak teljesítéséhez. 
            
            
               Mivel nem sikerült életképes technikai megoldást találni, az átmeneti mentességet az évek során többször meghosszabbították. Az EMIR legutóbbi felülvizsgálata ((EU) 2019/834 rendelet, a továbbiakban: EMIR Refit) keretében a mentességet 2021. június 18-ig hosszabbították meg. A 85. cikk (2) bekezdésének megfelelően az átmeneti időszak két külön felhatalmazáson alapuló bizottsági jogi aktus révén további egy-egy évvel meghosszabbítható, ugyanakkor a rendelet végső célja továbbra is az, hogy a nyugdíjkonstrukció-rendszerek is a központi elszámolás hatálya alá tartozzanak.
            
            
               A Bizottság javasolja a hatályos mentesség e felhatalmazáson alapuló jogi aktus révén történő meghosszabbítását további egy évvel.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               Az EMIR Refit átfogó keretet ír elő az életképes megoldások kidolgozása terén elért előrelépés értékeléséhez. A 85. cikk (2) bekezdésének megfelelően a Bizottságnak évente jelentést kell készítenie, amelyben értékeli, hogy kidolgoztak-e a nyugdíjkonstrukció-rendszerek általi, számlapénzben és nem számlapénzben, változó biztosítékeszközként történő biztosítékeszköz-nyújtásra vonatkozó technikai megoldásokat, valamint hogy szükség van-e az említett technikai megoldások megkönnyítését célzó intézkedésekre. Az ESMA-nak az EIOPA-val, az EBH-val és az ERKT-val együttműködve évente jelentést kell benyújtania a Bizottságnak a témáról, hogy hozzájáruljon a Bizottság értékeléséhez. Emellett a Bizottságnak létre kellett hoznia egy szakértői csoportot, amely a központi szerződő felek, klíringtagok, a nyugdíjkonstrukció-rendszerek és más érintett felek képviselőiből áll, hogy nyomon kövesse erőfeszítéseiket, és értékelje a tőzsdén kívüli származtatott ügyletek nyugdíjkonstrukció-rendszerek általi elszámolását megkönnyítő életképes technikai megoldások kidolgozása terén elért eredményeket. 
            
            
               A Bizottság 2020 áprilisában és decemberében kapta meg az ESMA jelentéseit. Az ESMA a decemberi jelentésében a 2020. április 2. és június 15. között tartott nyilvános konzultációja során beszerzett széles körű véleményeket és adatokat is figyelembe vette. 
            
            
               A Bizottság megszervezte a szakértői csoport 2019. októberi, valamint 2020. áprilisi és novemberi ülését, majd 2020 szeptemberében közzétette a társjogalkotóknak címzett első jelentését (COM(2020) 574 final, 2020. szeptember 23.). A Bizottság a jelentésben megállapította, hogy az évek során az érdekelt feleknek sikerült előrelépést elérniük a megoldások megtalálásában: mindenekelőtt egyes központi szerződő felek kidolgoztak olyan modelleket, vagy dolgoznak olyan modellek kialakításán, amelyek egyszerűsített hozzáférést biztosítanak az elszámolt repopiacokhoz, ahol a nyugdíjkonstrukció-rendszerek a biztosítékokat készpénzre cserélhetik
                  1
               , továbbá egyes nyugdíjkonstrukció-rendszerek klíringtagok ügyfeleként önkéntes alapon már megkezdték egyes származtatott termékeik központi elszámolását. A jelentés rámutatott arra is, hogy a nyugdíjkonstrukció-rendszerek esetében még megoldásra váró kérdés a változó készpénzletétek nyújtása piaci stresszhelyzetben, amikor a központi szerződő felek jelentős készpénzletéteket kérhetnek, és előfordulhat, hogy a nyugdíjkonstrukció-rendszerek nem tudnak repopiacokat igénybe venni e célból. 
            
            
               Az ESMA által tartott nyilvános konzultáció összességében megerősítette a fent kiemelt megállapításokat. Emellett a nyilvános konzultáció során számos javaslatot terjesztettek elő a fennmaradó kérdések megoldása céljából: egyrészt, pontosítani kellene az egyes központi szerződő felek által bevezetett hozzáférési modellek működését, másrészt a szabályozás célzott módosításával meg lehetne könnyíteni a központi elszámolást a nyugdíjkonstrukció-rendszerek számára. Ennek fényében az ESMA decemberi jelentésében az EIOPA-val, az EBH-val és az ERKT-val együttműködésben azt javasolta, hogy az átmeneti mentességet további egy évvel, 2022 júniusáig hosszabbítsák meg annak érdekében, hogy elegendő idő álljon rendelkezésre a további előrelépéshez. 
            
            
               A Bizottság szolgálatai konzultációt folytattak az Európai Értékpapír-bizottság szakértői csoportjával a nyugdíjkonstrukció-rendszerek központi elszámolására vonatkozó mentesség egy évvel történő meghosszabbítását célzó, felhatalmazáson alapuló jogi aktusra irányuló javaslatról. E konzultációs folyamat nyomán széles körű konszenzus alakult ki a javaslattal kapcsolatban. Néhány tagállam hangsúlyozta, hogy együttműködésre van szükség az ágazati szereplők és az európai felügyeleti hatóságok között annak érdekében, hogy ne legyen szükség újabb meghosszabbításra.
            
            
            
               A felhatalmazáson alapuló jogi aktus tervezetét négyhetes véleménynyilvánítási időszakra közzétették a minőségi jogalkotási portálon. Négy válasz érkezett, amelyek mindegyike a mentesség egy évvel történő meghosszabbítása mellett foglalt állást, és általánosabb észrevételeket tartalmazott a nyugdíjkonstrukció-rendszerek központi elszámolásának témájával kapcsolatban. E konzultációt követően a felhatalmazáson alapuló rendeletet nem módosították.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A felhatalmazáson alapuló jogi aktus elfogadásának jogát a tőzsdén kívüli származtatott ügyletekről, a központi szerződő felekről és a kereskedési adattárakról szóló 648/2012/EU rendelet (EMIR) 85. cikkének (2) bekezdése írja elő.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.5.6.)
            
            
               a 648/2012/EU európai parlamenti és tanácsi rendelet 89. cikke (1) bekezdésének első albekezdésében említett átmeneti időszak meghosszabbításáról
            
            
               (EGT-vonatkozású szöveg)
            
         
         
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a tőzsdén kívüli származtatott ügyletekről, a központi szerződő felekről és a kereskedési adattárakról szóló, 2012. július 4-i 648/2012/EU európai parlamenti és tanácsi rendeletre
                  2
                és különösen annak 85. cikke (2) bekezdésének harmadik albekezdésére,
            
            
               mivel:
            
            
               (1)A 648/2012/EU rendelet 89. cikkének (1) bekezdése úgy rendelkezik, hogy az említett rendelet 4. cikkében megállapított elszámolási kötelezettség a 2021. június 18-ig tartó átmeneti időszakban nem alkalmazandó azokra a tőzsdén kívüli származtatott ügyletekre, amelyek objektíven mérhető módon csökkentik azokat a befektetési kockázatokat, amelyek közvetlenül kapcsolódnak a nyugdíjkonstrukció-rendszerek és a nyugdíjkonstrukció-rendszerek tagjait az ilyen rendszerek nemteljesítése esetén illető kártérítés nyújtására létrehozott szervezetek fizetőképességéhez. Ezt az átmeneti időszakot azért vezették be, hogy a származtatott ügyletek központi elszámolása ne gyakoroljon kedvezőtlen hatást a jövőbeli nyugdíjasok nyugellátására, továbbá, hogy elegendő idő álljon rendelkezésre a számlapénzben és nem számlapénzben, változó biztosítékeszközként nyújtott biztosítékok nyugdíjkonstrukció-rendszerek általi átalakítására vonatkozó életképes technikai megoldások kidolgozására.
            
            
               (2)A 648/2012/EU rendelet 85. cikke (2) bekezdésének harmadik albekezdése felhatalmazza a Bizottságot arra, hogy az említett átmeneti időszakot két alkalommal, minden egyes alkalommal egy évvel meghosszabbítsa, ha arra a következtetésre jut, hogy még nem dolgoztak ki életképes technikai megoldást, és hogy a származtatott ügyletek központi elszámolása továbbra is kedvezőtlen hatást gyakorolna a jövőbeli nyugdíjasok nyugellátására. Az említett rendelet 85. cikke (2) bekezdésének első albekezdése előírja a Bizottság számára, hogy az átmeneti időszak utolsó meghosszabbításáig évente készítsen jelentést, amelyben értékeli, hogy kidolgoztak-e a nyugdíjkonstrukció-rendszerek általi, számlapénzben és nem számlapénzben, változó biztosítékeszközként történő biztosítékeszköz-nyújtásra vonatkozó életképes technikai megoldásokat, valamint hogy szükség van-e az említett életképes technikai megoldások megkönnyítését célzó intézkedésekre.
            
            
               (3)A Bizottság 2020. szeptember 23-án fogadta el első jelentését
                  3
               . A jelentés kiemelte, hogy a piaci szereplők az évek során erőfeszítéseket tettek életképes technikai megoldások kidolgozására, és hogy egyes nyugdíjkonstrukció-rendszerek önkéntes alapon megkezdték származtatott ügyleteik egy részének központi elszámolását. A jelentés arra a következtetésre jutott, hogy a nyugdíjkonstrukció-rendszerek esetében továbbra is fennálló legnagyobb kihívást az jelenti, hogy piaci stressz esetén – amikor a központi szerződő felek jelentős összegű változó letét nyújtására kötelezhetik őket – készpénzben kell változó letétet fizetniük.
            
            
               (4)A 648/2012/EU rendelet 85. cikke (2) bekezdésének második albekezdése azt is előírja, hogy az Európai Értékpapírpiaci Hatóság (ESMA) az Európai Biztosítás- és Foglalkoztatóinyugdíj-hatósággal, az Európai Bankhatósággal és az Európai Rendszerkockázati Testülettel együttműködve évente nyújtson be jelentést a Bizottságnak, amelyben értékeli többek között, hogy a központi szerződő felek, klíringtagok és nyugdíjkonstrukció-rendszerek megfelelő erőfeszítéseket tettek-e, és kidolgoztak-e olyan életképes technikai megoldásokat, amelyek megkönnyítik az ilyen rendszerek részvételét a központi elszámolásban – számlapénzben és nem számlapénzben, változó biztosítékeszközként történő biztosítékeszköz-nyújtás révén –, beleértve azt is, hogy e megoldások milyen hatással vannak a piaci likviditásra és a prociklikusságra, valamint melyek e megoldások lehetséges jogi és egyéb következményei. Az ESMA 2020. december 17-i jelentésében arra a következtetésre jutott, hogy az érintett érdekelt felek az évek során megvizsgálták a nyugdíjkonstrukció-rendszerek előtt álló kihívások enyhítésére szolgáló egyes megoldásokat, amelyek együttesen megfelelőek lehetnek ahhoz, hogy támogassák a nyugdíjkonstrukció-rendszereket a szokásos időszakokban és stresszhelyzetben egyaránt. Az ESMA azonban azt is megállapította, hogy az említett megoldásokat tovább kell fejleszteni, vagy bizonyos esetekben szabályozási változtatásokra lehet szükség. Az ESMA ezért azon az állásponton volt, hogy az átmeneti időszakot egy évvel meg kell hosszabbítani.
            
            
               (5)A Bizottság – figyelembe véve az ESMA jelentését – megállapítja, hogy valóban szükség van az átmeneti időszak egy évvel történő meghosszabbítására a tervezett megoldások kidolgozása és további pontosítása céljából.
            
            
               (6)A 648/2012/EU rendelet 89. cikkének (1) bekezdésében említett átmeneti időszakot ezért meg kell hosszabbítani.
            
            
               (7)E rendeletnek a lehető leghamarabb hatályba kell lépnie annak érdekében, hogy a jelenlegi átmeneti időszakot annak lejárata előtt vagy lejáratát követően a lehető leghamarabb meg lehessen hosszabbítani. A hatálybalépés késedelme jogbizonytalanságot okozna a nyugdíjkonstrukció-rendszerek számára abban a tekintetben, hogy kell-e a közeljövőben előkészületeket tenniük elszámolási kötelezettségek teljesítésére,
            
            
               ELFOGADTA EZT A RENDELETET:
            
            
               1. cikk
            
            
               A 648/2012/EU rendelet 89. cikke (1) bekezdésének első albekezdésében meghatározott átmeneti időszak 2022. június 18-ig meghosszabbításra kerül.
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.5.6.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        A visszavásárlási megállapodás („repo”) értékpapírok adott áron történő eladására vonatkozó megállapodás, amelyhez az értékpapírok egy későbbi időpontban, megállapodás szerinti áron történő visszavásárlására vonatkozó megállapodás kapcsolódik. A repopiac összekapcsolja a készpénz ellenében biztosítékot nyújtó vállalkozásokat azokkal a vállalkozásokkal, amelyek készpénzért kívánnak biztosítékot szerezni.
               
               
                  
                     (2)
                  
                        HL L 201., 2012.7.27., 1. o.
               
               
                  
                     (3)
                  
                        A Bizottság jelentése az Európai Parlamentnek és a Tanácsnak az (EU) 2019/834 rendelettel módosított, a tőzsdén kívüli származtatott ügyletekről, a központi szerződő felekről és a kereskedési adattárakról szóló, 2012. július 4-i 648/2012/EU európai parlamenti és tanácsi rendelet 85. cikkének (2) bekezdése alapján annak értékeléséről, hogy kidolgoztak-e a nyugdíjkonstrukció-rendszerek általi, számlapénzben és nem számlapénzben, változó biztosítékeszközként történő biztosítékeszköz-nyújtásra vonatkozó életképes technikai megoldásokat, valamint hogy szükség van-e az említett életképes technikai megoldások megkönnyítését célzó intézkedésekre (COM(2020) 574 final, 2020. szeptember 23.).